Ma sluit kinders in kattebak toe en doen inkopiesFoto: Pixabay, Public Domain ŉ 39-jarige vrou van die Amerikaanse deelstaat Utah is in hegtenis geneem nadat sy glo haar twee jong kinders in haar motor se kattebak toegesluit het voor sy gaan inkopies doen het. Volgens CBS is die polisie Saterdag ontbied nadat ŉ omstander geluide by die kattebak hoor uitkom en die motor sien skud het. Polisielede het die kinders, onderskeidelik twee en vyf jaar oud, uit die kattebak bevry. Lt. Casey Warren, woordvoerder van die Riversdale-polisie in Utah, sê talle omstanders het ook die kinders te hulp gesnel. Die ma is in hegtenis geneem met haar terugkeer na die motor. Volgens Warren is die kinders tans in ŉ plek van veiligheid terwyl die welsyn ŉ verantwoordelike familielid probeer opspoor waar die kinders tuis kan gaan. Hulle identiteit word deur wetgewing beskerm.